เงินบาทเปิด 30.20/22
ธนาคารซีไอเอ็มบีไทย รายงาน เงินบาทเปิด 30.20/22 อ่อนค่าตามภูมิภาค นักลงทุนเริ่มขายทำกำไร
5 ต.ค. 2553

ธนาคารซีไอเอ็มบีไทย รายงาน เงินบาทเปิด 30.20/22 อ่อนค่าตามภูมิภาค นักลงทุนเริ่มขายทำกำไร
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้อยู่ที่ระดับ 30.20/22 บาท/ดอลลาร์ ปรับตัวอ่อนค่าลงจากเมื่อวานนี้ที่ปิดตลาดที่ระดับ 30.17/19 บาท/ดอลลาร์
การเคลื่อนไหวของค่าเงินบาทวันนี้ ยังไม่มีปัจจัยเด่นชัดที่จะเข้ามามีผลต่อตลาด แต่จากการที่เงินบาทเปิดตลาดเช้านี้ปรับตัวอ่อนค่าลงจากเมื่อวาน คาดว่าเป็นการเคลื่อนไหวไปตามทิศทางของเงินสกุลหลักในภูมิภาค ประกอบกับนักลงทุนเริ่มขายทำกำไร
"ยังไม่มีปัจจัยอะไรที่เด่นชัด น่าจะแกว่งแคบๆ รอดูตลาดหุ้นวันนี้ด้วยว่าถ้านักลงทุนเทขายออกมาเยอะก็น่าจะมีผล เพราะเมื่อวานตลาดหุ้นก็ลบไปเยอะ แต่เป็นทั้งภูมิภาค ส่วนค่าเงินก็ไม่ใช่แค่เราที่อ่อนค่า ทั้งทางยุโรป หรือแม้แต่สิงคโปร์ก็อ่อนค่า คงมาจากการ take profit เพราะก่อนหน้านี้มันลงไปเยอะแล้ว" นักบริหารเงิน กล่าว
ส่วนความเคลื่อนไหวของสกุลเงินหลักต่างประเทศช่วงเปิดตลาดเช้านี้ เงินเยนอยู่ที่ระดับ 83.47/48 เยน/ดอลลาร์ ส่วนเงินยูโรอยู่ที่ระดับ 1.3657/3660 ดอลลาร์/ยูโร
คืนนี้ สหรัฐฯ จะประกาศตัวเลขทางเศรษฐกิจที่สำคัญ คือ สถาบันจัดการด้านอุปทานของสหรัฐ (ISM) เปิดเผยดัชนีภาคบริการและดัชนีกิจกรรมทางธุรกิจเดือนก.ย.
 นักบริหารเงิน คาดว่า วันนี้เงินบาทจะแกว่งตัวอยู่ในกรอบ 30.10-30.30 บาท/ดอลลาร์